Moldes største og viktigste hoppbakke var lenge Moldeheibakken, der hopprennet i hovedlandsrennet (NM) 1935 ble holdt. Etter 2. verdenskrig ble Moldeheibakken for liten til større renn, og lå dessuten for langt unna selve byen. En mindre treningsbakke ble åpnet i Mølleråsen i 1947, og det anlegget er senere blitt utvidet med flere bakker. Rundt 1960 ble det foreslått å bygge en K70-bakke i Mølleråsen, og noen år senere kom forslag om å bygge storbakke på Nonsmyra i Molde, men ingen av planene ble satt ut i livet.